Enebakk bygdetun

Enebakk bygdetun ligger i Kirkebygda i Enebakk kommune og ble åpnet i 1948. 

Bygdetunet ligger sentralt midt i Enebakk og er omgitt av kulturminner, med Enebakk kirke som et midtpunkt. Tunet består i dag av 4 hus som er flyttet hit fra andre gårder i bygda. Bygninger, inventar og redskap gir et innblikk i hvordan husliv og hverdagsliv kunne være på en middels stor gård i Enebakk på slutten av 1800-tallet.

Enebakk bygdetun eies av Enebakk kommune, men de fleste forbinder nok helst tunet med Enebakk historielag. Flere av historielagets stiftere var sterkt involvert i prosessen frem mot åpningen av tunet i 1948, og laget har alltid hatt ledervervet i det mangeårige bygdetunutvalget (1948–2003). 

Siden 1997 har Enebakk historielag hatt driftsansvaret for tunet alene, gjennom en avtale med kommunen. Det tradisjonelle bygdetunutvalget ble nedlagt i 2003, men gjenoppsto i 2006 som en egen bygdetungruppe direkte underlagt styret i Enebakk historielag. 

Enebakk historielag arrangerer omvisning på tunet fire søndager i sommerhalvåret, og det holdes Olsokgudstjeneste her årlig. Den tradisjonelle bygdedagen i Enebakk arrangeres på bygdetunet i september hvert år.

Litteratur


Kategori:Kulturhistoriske museer
Kategori:Museer i Akershus
Kategori:Byggverk i Enebakk
Kategori:Etableringer i 1948
Kategori:Museer etablert i 1940-årene
Kategori:Kultur i Enebakk
Kategori:Enebakks historie